## ŠIAULIŲ LOPŠELIO-DARŽELIO „KREGŽDUTĖ“ DIREKTORIAUS

**2015 METŲ VEIKLOS ATASKAITA**

**1. Informacija apie įstaigą.**

Šiaulių lopšelis-darželis „Kregždutė“ yra bendrosios paskirties ikimokyklinio ugdymo mokykla, teikianti ankstyvojo, ikimokyklinio ir priešmokyklinio ugdymo paslaugas. Veikia 7 grupės: 1 – ankstyvojo amžiaus grupė (2-3 m.), 4 – ikimokyklinio amžiaus grupės (3-6 m.), 1 – priešmokyklinio ugdymo grupės (6-7 m.) ir 1 mišri (5-7 metų). Lopšelį-darželį 135 vietos.

 Steigėjas – Šiaulių miesto savivaldybės taryba. Įstaigos registro Nr. 190526385. Adresas: P. Cvirkos g. 60, Šiauliai, LT-77164, el. paštas kregzdute@splius.lt, internetinė svetainė [www.kregzdute.mir.lt](http://www.kregzdute.mir.lt) , tel. (8 41) 52 38 29. Darželis įsteigtas 1965 m.

Direktorė Nijolė Gudžiūnienė, bendras vadybinis stažas 17 metų, šioje įstaigoje 1,5 metų.

**2. Veiksniai, įtakojantys lopšelio-darželio veiklą.**

Darželio veiklą įtakoja socialiniai, ekonominiai, finansiniai veiksniai, jų pokyčiai

respublikoje ir Šiaulių mieste.

 2015 metais pagerėjo Šiaulių miesto ekonominė situacija.: sumažėjo nedarbas, įkurtos naujos darbo vietos, ženkliai sumažėjo asmenų, gaunančių socialines išmokas skaičius, padidėjo minimalus atlyginimas. Ikimokyklinių ugdymo įstaigų funkcionavimas, veikla finansavimas priklauso nuo valstybės, savivaldybių ekonominės padėties. Lopšelio darželio „Kregždutė“ veiklos organizavimui pagal įstaigos programas (mokinio krepšelis) 2015 metais skirta 115,1 tūkst. Eurų.

 2015 m. darželį lankančių vaikų tėvai turi darbą (nėra gaunančių bedarbio pašalpas), viena šeima gauna socialinę pašalpą. Miesto vaikų teisių apsaugos tarnyba nuo 2015 m. rugsėjo 1 d. delegavo 3 vaikus iš socialinės rizikos šeimų. 19 vaikų yra iš šeimų, auginančių 3 ir daugiau vaikų . Dalis tėvų stokoja tėvystės įgūdžių, nejaučia atsakomybės už vaiko priežiūrą ir saugumą. Lopšelis darželis stengiasi lanksčiai taikyti švietimo paslaugas bei užtikrinti lygias vaiko ugdymosi sąlygas.

 Lopšelio-darželio buhalterinę apskaitą vykdo Šiaulių miesto savivaldybės Švietimo centro apskaitos grupė.

**3. Ugdytiniai.**

 2015 m. darželį lankė 137 vaikai.

|  |  |  |
| --- | --- | --- |
| Duomenys apie vaikus ir šeimas | 2014 metų faktas | 2015 metų faktas |
| Ankstyvojo amžiaus vaikų skaičius | 1/21 | 1/16 |
| Ikimokyklinio amžiaus vaikų skaičius |  5/88 | 5/95 |
| Priešmokyklinio amžiaus vaikų skaičius | 1/30 | 1/29 |
| Vaikų skaičius, kuriems teikiama specialioji švietimo pagalba | Ikimok.amž. 22Priešmok.a.ž. 8 | Ikimok. amž. 26Priišmok. amž. 4 |
| Vaikų skaičius, kuriems nustatyta I sveikatingumo grupė (sveiki vaikai) | 50 | 43 |
| Vaikų susirgimų skaičius (bendras) | 578 | 578 |
| Darželį lanko 2 ir daugiau vaikų iš vienos šeimos | 16 | 18 |
| Šeimos, auginančios 3 ir daugiau vaikų (vaikų skaičius) | 24 | 21 |
| Šeimos, gaunančios socialinę paramą | 4 | 1 |
| Tėvai atlieka tikrąją karinę tarnybą | 4 | 4 |

**4. Darbuotojai.**

 Lopšelio-darželio administraciją sudaro: direktorius, direktoriaus pavaduotojas ugdymui, ūkio dalies vedėjas, raštinės vedėjas, bendrosios praktikos slaugytojas.

 Aplinkos personalo sudėtis: auklėtojo padėjėjai, virėjai, kiemsargis, valytojas, darbininkas.

|  |  |  |
| --- | --- | --- |
| Eil. Nr. | Pareigybė  | Etatai  |
| 1. | Direktorius  | 1 |
| 2. | Direktoriaus pavaduotojas ugdymui | 1 |
| 3. | Ikimokyklinio ugdymo auklėtojas | 8,42 |
| 4. | Priešmokyklinio ugdymo pedagogas | 3 |
| 5. | Neformaliojo ugdymo mokytojas | 1,75 |
| 6. | Švietimo pagalbos specialistas (logopedas) | 1 |
| 7. | Bendrosios praktikos slaugytojas | 1 |
| 8. | Raštinės vedėjas | 1 |
| 9. | Ūkio dalies vedėjas | 1 |
| 10. | Virėjas | 3 |
| 11. | Auklėtojo padėjėjas | 7 |
| 12. | Darbininkas | 1 |
| 13. | Pagalbinis darbininkas | 1 |
| 14. | Kiemsargis  | 1 |
| 15. | Valytojas  | 0,5 |

**5. Pedagogai.**

Lopšelyje-darželyje dirba 17 pedagogų.

|  |  |  |  |
| --- | --- | --- | --- |
| Pareigybė  | Išsilavinimas  | Skaičius  | Kvalifikacinė kategorija |
| Direktorius  | aukštasis | 1 |  magistras |
| Direktoriaus pavaduotojas ugdymui | aukštasis | 1 | II vadybinė kvalifikacinė kategorija |
| Ikimokyklinio ugdymo auklėtojas | aukštasis | 9 | auklėtojas – 1;vyresnysis auklėtojas – 5; auklėtojas metodininkas - 3 |
| Priešmokyklinio ugdymo pedagogas | aukštasis | 2 | auklėtojas metodininkas |
| aukštesnysis | 1 | auklėtojas metodininkas |
| Logopedas  | aukštasis | 1 | vyresnysis logopedas |
| Neformaliojo ugdymo mokytojas | aukštasis | 2 | mokytojas –1, muzikos mokytojas metodininkas - 1 |

 4 pedagogai įgiję edukologijos magistro laipsnį.

**6. Lopšelio-darželio veikla ir rezultatai 2015 m.**

Lopšelis-darželis savo veiklą planuoja vadovaudamasis strateginiu veiklos planu trejiems metams, rengia veiklos planą metams, ugdomosios veiklos, sveikatinimo programas, metodinės grupės veiklos planą, vaiko gerovės komisijos, pedagogų tarybos posėdžių grafikus metams. Grupių pedagogai rengia metinius ir savaitės ugdymo planus, vaikų pasiekimų įvertinimus ir gebėjimų aprašus, fiksuoja vaikų veiklos stebėjimus.

**7. Lopšelio-darželio misija. Vizija. Vertybės.**

**MISIJA.** Ugdyti vaiko asmenybę pagal jo gebėjimus. Skatinti individualumą, kūrybinę

raišką. Teikti plačias galimybes kiekvieno ugdytinio šeimai aktyviai dalyvauti

lopšelio-darželio veikloje.

**VIZIJA.** Atvira, demokratinė, humanistinė, moderni ikimokyklinė įstaiga, orientuota į

nuolatinę kaitą.

**VERTYBĖS.** Gerbti kiekvieno bendruomenės nario žmogiškąsias, intelektines vertybes, ieškoti optimaliausių demokratinių sprendimo būdų ir susitarimų, siekiant kokybinių pokyčių įstaigos vizijai ir misijai įgyvendinti.

**8. 2015 m. veiklos tikslai ir jų įgyvendinimas.**

* Tautiškumo ir dvasinių vertybių ugdymas.
* Bendruomenės santykių kultūros kūrimas.
* Ugdomosios aplinkos ir materialinės bazės stiprinimas..

**Lopšelis-darželis įgyvendina ugdymo programas**: ikimokyklinio ugdymo

programą „Aš skubu užaugt...“ (2012), Bendrąją priešmokyklinio ugdymo programą (2002), tarptautinę socialinių įgūdžių programą „Zipio draugai“.

 Sistemingai vyksta **bendradarbiavimas su socialiniais partneriais**: Centro, Tėvo B. Andruškos pradinėmis mokyklomis, Ragainės, Jovaro progimnazijomis, vaikų biblioteka „Šaltinėlis, Šiaulių universitetu, Darbo rinkos mokymo centru.

 **Vaikų poreikių tenkinimui ir individualių gebėjimų lavinimui** darželyje sėkmingai dirba 7 papildomo ugdymo grupės: sportinių žaidimų, šokių, šachmatų, dainavimo, anglų kalbos, dailės, rytų kovos menų. Šias grupes lanko apie 60% darželio vaikų.

 Vaikams, turintiems kalbos ir kalbėjimo sutrikimų, buvo teikiama švietimo pagalba (30 vaikų).

 Vyksta korekcinės pratybos vaikams, turintiems plokščiapėdystės ir ydingos kūno laikysenos požymių (25 vaikai).

 2015 m. atnaujinta **grupių ir lauko ugdomoji aplinka**: pakeistas linoleumas 2-jų grupių rūbinėje, įsigyta 3 grupėms rūbų persirengimo spintelės, vaikiški baldeliai grupėms – 12 vnt. (sekcijos-lentynos, spintos su lentynėlėmis, kėdutės ir kt.); įsigytas vienas kompiuteris; sudarytos tinkamos sąlygos logopedo darbui (įrengtas naujas kabinetas). Pakeistas smėlis, įsigyta juodžemio.

 Pagerintos **sanitarinės, higieninės sąlygos vaikams ir darbuotojams.**

 2015 m. atlikta dalis lopšeliui-darželiui būtinų remonto darbų: 2-jų virtuvėlių remontas, laiptinės remontas, įrengta nauja darželio virtuvės ventiliacijos sistema, atnaujinta virtuvės sienų danga. Įsigyta: nauji užvalkalai antklodėms, pagalvių užvalkalai, rankšluosčiai ir kt.

Įsigyta darbo rūbai auklėtojų padėjėjoms (chalatėliai, kepuraitės), virtuvės darbuotojams (chalatai, kelnės ir švarkai);

 Ugdomoji veikla ikimokyklinio ir priešmokyklinio ugdymo grupėse vyko vadovaujantis grupių metiniais ir savaitės ugdymo planais. Nuo 2015 m. spalio mėn. savaitės planavimas buvo pakeistas nauja struktūra „Plaukimo takelis“.

 **Vaikų ugdymosi pasiekimai** .

Pagal ikimokyklinio ugdymosi programą ,,Aš skubu užaugt...“ ir Priešmokyklinio ugdymosi bendrąją programą vaikų pasiekimai iki 2015 m. gegužės mėn. įvertinti 7 ugdymosi srityse: kalbos, socialinės emocinės brandos, pažinimo, kūrybingumo, kūno judesių, smulkiosios motorikos ir sveikos gyvensenos pagrindų.

 Nuo 2015 m. spalio 1 d. vaikų pasiekimai buvo įvertinti pagal, ,Ikimokyklinio amžiaus vaikų pasiekimų aprašą“ ( 2014 ). Įvertinti pasiekimai 18 sričių pagal 7 vertinimo žingsnius. Su vaikų pasiekimų įvertinimų rezultatais pagal naują vertinimo sistemą susipažino dauguma tėvų.

 Su vaikais, turinčiais kalbos ir komunikacijos sutrikimų ( 30 vaikų), dirbo logopedė. Visų priešmokyklinės grupės vaikų, lankiusių logopedines pratybas 2015 m. kalba ištaisyta ir į mokyklą 2015 m. rugsėjo 1 d. jie išėjo neturėdami kalbos ir komunikacijos sutrikimų.

 Vaikams, turintiems plokščiapėdystės požymių (25 vaikai) ir kūno laikysenos sutrikimų (5 vaikai), 2015 m. vyko korekcinės pratybos.

 Vaikų individualūs pomėgiai buvo tenkinami papildomo ugdymo grupėse: šachmatų, sportinių žaidimų, anglų kalbos, dailės, dainavimo, šokių, rytų kovos menų. Šių grupių vadovai (Viktoras Čmilis, Eligijus Vaitekūnas, Jūratė Gricienė, Audronė Šetikienė, Urtė Povilaitytė, Aistis Vaicekauskas) turi tinkamą profesinį pasiruošimą, pedagogo kvalifikaciją, praktinio darbo patirtį (išskyrus U. Povilaitytę).

 Įvyko 9 metodinės grupės susirinkimai. Svarbiausi klausimai 2015 m. metodinės grupės veikloje buvo: vaikų ugdymosi pasiekimų vertinimo sistemos pakeitimas, naujo ugdomosios veiklos planavimo modelio įgyvendinimas ir naujos redakcijos Priešmokyklinio ugdymosi programos ( 2014 ) analizavimas.

 Kūrybingai vyko skaitymo skatinimo renginiai: knygų paroda, vaikų pagamintų knygų medžiai, knygas vaikams skaitė moksleiviai, tėvai, seneliai. Vyko atviros vaikų veiklos lauko aikštelėse, kiemo erdvėse. Etnokultūrinės nuostatos, gamtosauginis ugdymas buvo aptariami atvirų veiklų metu ,,Svajoklių“ ir ,,Svirpliukų“ grupėse.

 Daug dėmesio 2015 m. buvo skiriama vaikų elgesio koregavimo būdams, pozityvių santykių tarp vaiko, pedagogo ir šeimos plėtojimui. Vyko pedagogų, specialistų situacijos analizė miesto Pedagoginėje psichologinėje tarnyboje. 2 vaikų elgesį pedagogai nuolat fiksuoja, 1 vaikas yra stebimas, jis su tėvais lankosi pas psichologus dėl elgesio su bendraamžiais problemų.

 Silpniausia sritis - pedagogų patirties sklaida žiniasklaidoje, tarp miesto pedagogų, edukaciniuose leidiniuose. Tėvai retai stebi vaikų kasdieninę veiklą grupėje ir nėra pakankamai susipažinę su vaikų ugdymosi būdais.

 2015 metais buvo vykdomi tęstiniai projektai: gamtosauginis ,,Myliu ir jaučiu tave, Žeme“, sveikatinimo - ,,Sveikas aš, sveikas tu, gera būt žvaliu ,stipriu“, etnokultūros ,,Aš ir mano Lietuva“. Projektų vadovai pristatė projektų įgyvendinimo ataskaitas metodinės grupės su

susirinkime.

 Organizuodami ugdomąją veiklą pedagogai naudojo šiuos **ugdymo būdus**: vaikų savarankišką veiklą, pokalbį, ryto ratą, grafines užduotis, didaktinį žaidimą, eksperimentą, vaidybą, autoriaus kėdę, stebėjimą, projektinę veiklą. Ypač suaktyvėjo išvykų, varžybų, pasirodymų organizavimas keičiant edukacinę aplinką (į gamtą, muziejus, mokyklas, bibliotekas, kitas sociokultūrines įstaigas). Dažniausiai buvo naudojamos šios ugdymo technologijos: vaiko ir pedagogo sąveika, ugdomosios aplinkos poveikis, terapinio ugdymo technologija.

 **Bendradarbiaujant su ugdytinių tėvais** buvo stengiamasi juos sudominti ugdymo turiniu, teikiama pagalba vaikui, galimybėmis tenkinti vaiko poreikius. Su tėvais aptariami vaikų ugdymosi pasiekimai, tačiau dalies tėvų nepavyksta sudominti kaip padėti savo vaikui ugdyti gebėjimus.

 Įvyko 3 pedagogų tarybos posėdžiai, 5 vaiko gerovės komisijos, 3 lopšelio-darželio tarybos posėdžiai, 14 grupių tėvų susirinkimų.

 Pedagogai tobulino kvalifikaciją seminaruose (14 pedagogų), konferencijose (5 pedagogai), kursuose ir mokymuose (3 pedagogai). Saviugdos būdu pedagogai analizavo pedagoginę, metodinę literatūrą, internetinių svetainių medžiagą.

 Ugdomojo proceso priežiūra vyko pagal parengtą planą 2015 m. Priežiūros rezultatai aptarti pedagogų informaciniuose pasitarimuose, metodinės grupės susirinkimuose, analizuota pedagogų tarybos posėdžiuose.

 Daug dėmesio ir renginių buvo skirta vaikų sveikatos priežiūrai ir bendruomenės sveikos gyvensenos nuostatų formavimui. Vyko sveiko maisto savaitė, arbatų rytmetis, įvairios bendros mankštos ir sportinės varžybos, sveikatos valandėlės. Parengta informacinių lankstinukų, stendinės medžiagos tėvams ir bendruomenei.

 Bendruomenės pastangomis darželio aplinkoje, aikštelėse pasodinta skroblų gyvatvorė, 3 pušelės. Praturtėjo vaikų stebėjimo gamtoje galimybės artimiausioje aplinkoje.

 Apie lopšelio-darželio veiklą bendruomenei nuolat buvo informuojama lopšelio-darželio tinklalapyje [www.kregzdute.mir.lt](http://www.kregzdute.mir.lt), [www.facebook.com](http://www.facebook.com) paskyroje. Lopšelis-darželis turi parengęs bendruomenės informavimo sistemą. Plėtojamas bendradarbiavimas su juridiniais ir fiziniais asmenimis: švietimo, sveikatos priežiūros, mokslo, kultūros, sporto, teisėsaugos, vaiko teisių apsaugos, miesto pedagogine psichologine tarnyba ir kt.

 Darželio ugdytiniai ir pedagogai **dalyvauja mieste organizuojamuose ikimokyklinukų pasirodymuose**. Vaikų mėgstamiausi sporto renginiai: Krepšinio turnyras, miesto jaunųjų šachmatininkų varžybos, sportinės pramogos Ragainės progimnazijoje ir Šiaulių universiteto salėje studentų organizuojamos „Linksmosios užduotys“, „Vaikystės spindulėlis“, „Giesmių pynė Marijai“ ir kt.

Lopšelis-darželis dalyvauja Europos Sąjungos remiamose programose „Pienas vaikams“ ir „Vaisių vartojimo skatinimas mokyklose“. Atnaujintas vaikų maitinimo valgiaraštis (15 dienų), kuris orientuotas į subalansuotą mitybą ir vaikų poreikius.

**9. Finansiniai ištekliai.**

 Lopšelio-darželio veikla finansuojama iš 3 šaltinių; valstybės biudžeto (mokinio krepšelis) - 115,1 tūkst. Eur, savivaldybės biudžeto ir specialiųjų programų lėšų 170,2 tūkst. Eur, įstaigos pajamų lėšos - 59,4 tūkst. Eur, labdara parama 3,2 tūkst. Eur. Skirtos lėšos panaudojamos skaidriai, laikantis finansinės drausmės.

**10. Vadovo indėlis tobulinant įstaigos administravimą.**

Inicijavau lopšelio – darželio 2016–2018 metų strateginio, 2016 metų veiklos planų rengimą suburdama darbo grupes, kurios parengė minėtus ir kitus reikalingus dokumentus. Didelį dėmesį skyriau pedagogų bei kitų darbuotojų kvalifikacijos tobulinimui. Organizavau tradicinius renginius. Organizavau seminarą Šiaulių miesto ir regiono pedagogams “Dorinių ir tautinių vertybių ugdymas ikimokykliniame ir priešmokykliniame amžiuje”, išvykas, stiprinau veiklos motyvaciją ir bendrą atsakomybę už įstaigos veiklos rezultatus. Bendruomenės mikroklimato gerinimui organizavau paskaitų ciklą ,,Bendravimo strategijos ir streso valdymas”. Įgyvendinant įstaigos strateginiame veiklos plane numatytus veiklos prioritetus, inicijavau materialinės bazės atnaujinimą ir turtinimą (viso už 8774,00 Eur). Įsigyta naujų baldų ir priemonių edukacinėms aplinkoms tobulinti už 10 996,00 Eur. .Atnaujinti želdiniai ekologinei aplinkai pagerinti.

Direktorė Nijolė Gudžiūnienė

2015-01-11